CELEX: 32022D1256
Language: sl
Date: 2022-07-15 00:00:00
Title: Sklep Sveta (EU) 2022/1256 z dne 15. julija 2022 o stališču, ki se v imenu Evropske unije zastopa na 226. zasedanju Sveta Mednarodne organizacije civilnega letalstva glede predlaganega sprejetja spremembe 48 k Prilogi 6, Del I, h Konvenciji o mednarodnem civilnem letalstvu

20.7.2022   
               
               
                  SL
               
               
                  Uradni list Evropske unije
               
               
                  L 191/61
               
            
         SKLEP SVETA (EU) 2022/1256
         z dne 15. julija 2022
         o stališču, ki se v imenu Evropske unije zastopa na 226. zasedanju Sveta Mednarodne organizacije civilnega letalstva glede predlaganega sprejetja spremembe 48 k Prilogi 6, Del I, h Konvenciji o mednarodnem civilnem letalstvu
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 100(2) v povezavi s členom 218(9) Pogodbe,
         ob upoštevanju predloga Evropske komisije,
         ob upoštevanju naslednjega:
         
                     (1)
                  
                  
                     Konvencija o mednarodnem civilnem letalstvu (v nadaljnjem besedilu: Čikaška konvencija), ki ureja mednarodni letalski promet, je začela veljati 4. aprila 1947. Z njo je bila ustanovljena Mednarodna organizacija civilnega letalstva (ICAO).
                  
               
                     (2)
                  
                  
                     Države članice Unije so pogodbenice Čikaške konvencije (v nadaljnjem besedilu: pogodbenice) in članice ICAO, Unija pa ima status opazovalke v nekaterih organih ICAO. V Svetu ICAO je trenutno zastopanih sedem držav članic.
                  
               
                     (3)
                  
                  
                     Svet ICAO na podlagi člena 54 Čikaške konvencije sprejme mednarodne standarde in priporočene prakse v obliki prilog k Čikaški konvenciji (v nadaljnjem besedilu: priloge).
                  
               
                     (4)
                  
                  
                     Na podlagi člena 90 Čikaške konvencije vsaka priloga ali vsaka sprememba take priloge začne veljati v treh mesecih po predložitvi pogodbenicam ICAO ali po izteku daljšega časovnega obdobja, ki ga lahko predpiše Svet ICAO, razen če medtem večina pogodbenic ICAO sporoči svoje nestrinjanje Svetu ICAO.
                  
               
                     (5)
                  
                  
                     Svet ICAO bo na 226. zasedanju sprejel spremembo 48 k Prilogi 6, Del I, k Čikaški konvenciji (v nadaljnjem besedilu: sprememba 48).
                  
               
                     (6)
                  
                  
                     Glavni namen spremembe 48 je odložiti datum začetka uporabe Priloge 6, Del I, standarda 6.18.1 na 1. januar 2025.
                  
               
                     (7)
                  
                  
                     Primerno je, da se določi stališče, ki se v imenu Unije zastopa na 226. zasedanju Sveta ICAO glede spremembe 48. To stališče bi moralo biti, da se sprememba 48 podpre, izrazijo pa ga države članice Unije, ki so članice Sveta ICAO, pri čemer delujejo skupno v imenu Unije.
                  
               
                     (8)
                  
                  
                     Stališče Unije po sprejetju spremembe 48 v Svetu ICAO, ki ga generalni sekretar ICAO napove po postopku za dopis ICAO, bi moralo biti, da se ne sporoči nestrinjanje, pod pogojem, da bo sprememba 48 sprejeta brez bistvenih sprememb –
                  
               SPREJEL NASLEDNJI SKLEP:
         
            Člen 1
            
               1.   Stališče, ki se v imenu Unije zastopa na 226. ali na katerem koli poznejšem zasedanju Sveta ICAO, je, da se v celoti podpre predlagana sprememba 48 k Prilogi 6, Del I, h Konvenciji o mednarodnem civilnem letalstvu (v nadaljnjem besedilu: sprememba 48).
            
            
               2.   Stališče, ki se v imenu Unije zastopa, pod pogojem, da Svet ICAO sprejme spremembo 48 brez kakršnih koli bistvenih sprememb, je, da se v odgovor na zadevni dopis ICAO ne sporoči nestrinjanje s sprejeto spremembo 48.
            
         
         
            Člen 2
            
               1.   Stališče iz člena 1(1) izrazijo države članice Unije, ki so članice Sveta ICAO, pri čemer delujejo skupno v imenu Unije.
            
            
               2.   Stališče iz člena 1(2) izrazijo vse države članice, pri čemer delujejo skupno v imenu Unije.
            
         
         
            Člen 3
            Ta sklep začne veljati na dan sprejetja.
         
         
            V Bruslju, 15. julija 2022
            
               
                  Za Svet
               
               
                  predsednik
               
               M. BEK